Kære bestyrelsesformand

Planlægning af årsmøder og generalforsamlinger er i gang over hele landet. På de følgende sider finder du et oplæg til den beretning, som formanden eller et øvrigt bestyrelsesmedlem fremlægger.

Oplægget skal opfattes som et tag-selv-bord, hvorfra du selv kan sammensætte den menu, du ønsker.

Du kan overveje at bygge beretningen op omkring disse fem hovedpunkter – og så supplere med materiale fra de følgende sider der, hvor det er relevant.

1. Indledning: Antal medlemmer, årets udvikling, lidt om butikken
2. Bestyrelsens arbejde: Præsentation af bestyrelsens medlemmer, bestyrelsens opgaver og ansvar, antal møder, udvalg og evt samarbejder
3. Aktiviteter i årets løb: Hvilke, hvor mange, temaer, målgrupper osv.
4. Fremtidens Coop & Coop FordelsKonto Hvad indebærer Fremtidens Coop og hvad ændrer sig i det nye bonusprogram?
5. Værdier og fremtidsplaner: Hvad har vi særligt fokus på? Hvad sker der i bestyrelsen i den kommende tid?
6. Dialog med medlemmerne

Det er vigtigt, at I sætter jeres eget præg på beretningen og fortæller det fra bestyrelsens eget perspektiv. Måske har I så meget at fortælle om jeres lokale indsats, at vores inspirationsmateriale kun bliver brugt meget lidt. I oplægget finder du forslag til, hvordan I kan involvere deltagerne efter beretningen. I har her en oplagt anledning til at give deltagerne lyst til at stille op til bestyrelsen, eller melde sig som løst tilknyttet frivillig.

PowerPoint skabelon

På Coopforum kan du også finde

* PowerPoint med billeder, du kan tilpasse og vise under beretningen
* Tjekliste til opgaver før, under og efter et årsmøde/generalforsamling

Materialer

Til brug for jeres generalforsamling eller årsmøde har foreningssekretariatet sendt materiale til alle butikker fra uge 5. Tjek venligst, om de er kommet. Ekstra materialer kan bestilles på webshoppen [her](https://coopforum.johnsen.dk/).

God fornøjelse og bedste hilsner,

Coops Foreningssekretariat

Att. Karsten Toksvig karsten.toksvig@coop.dk

1: Indledning og bestyrelsen byder velkommen

Velkomst
I dag er vi samlet til det lokale møde, hvor I som medlemmer kan få indsigt i forretningen og foreningen og bidrage med jeres holdninger og behov.

Som medlem er du medejer af Coop, som snart to millioner danskere ejer i fællesskab. Vi håber, at I vil bruge mødet til at sparre, diskutere, blive inspireret og styrke det lokale fællesskab i og omkring vores butik / brugsforening.

Har I dækket op med dækkeservietter, så fortæl gerne, at deltagerne kan tage noter med spørgsmål, holdninger eller idéer. I kan tale om, hvad medlemmerne har skrevet, eller I kan opfordre til at indlevere den udfyldte dækkeserviet.

Vi er glade for at give jer mulighed for at sætte jeres præg på lokalsamfundet og butikkens udvikling. Der er også i dag, vi vælger butikkens bestyrelse, som varetager jeres interesser og arbejder for at styrke det lokale fællesskab.

Coop er en andelsforening

Co-op betyder samarbejde. Som medlem køber du en andel med dit indskud, når du melder dig ind, og derfor ejer du en lille del af Coop. Både Coop og de selvstændige brugsforeninger i Coop er 100 % ejet af medlemmerne. Vi har altså ingen aktionærer, der skal have udbytte af vores forretning. Fællesskabet og vores medlemsdemokrati er det, der adskiller os fra vores konkurrenter, og er med til at gøre os til noget helt særligt.

Nye medlemmer i 2022

I 2022 har 42.174 nye medlemmer meldt sig ind i foreningen. Så pr. 1. januar 2023 er vi 1.977.986 medlemmer, som sammen ejer Coop.

I vores butik/forening har vi fået xx nye medlemmer. Velkommen til dem. Hvis du ikke kender tallet, kan du oplyse det aktuelle medlemstal, som du finder på Mit Coopforum ag log ind eller i butikkens driftsrapport. Fortæl evt. om bestyrelsens særlige indsats med at engagere og rekruttere medlemmer i det forgangne år – hvad har I gjort og hvordan har reaktionerne været?

Husk, at I altid er velkomne til at tage fat i os i bestyrelsen, hvis I har forslag til nye tiltag, idéer til arrangementer eller vil vide mere om jeres butik.

Coop app og Scan & Betal

Som medlem får du bonus og personlige tilbud, når du handler og bruger Coop app’en eller viser dit medlemskort.

Fortæl om jeres erfaringer med Scan & Betal i butikken. Evt med inspiration i nedenstående

Flere og flere danskere bruger Coop app’en og mere end 2 mio. har downloadet den. Alene i 2022 downloadede 401.583 app’en.

Coop app’en giver blandt andet mulighed for at udnytte personlige tilbud, tjekke klimaaftryk, læse Samvirke og springe køen over med Scan & Betal.

Samvirke

Som medlem får du Samvirke helt gratis i din butik. Samvirker er Coops journalistiske medlemsmagasin, som guider og oplyser om forbrug, mad og bæredygtighed.

I butikkerne opfordrer vi medlemmerne til at tage Samvirke med hjem. Det er et magasin af høj kvalitet, som har høj troværdighed – samtidig er Samvirkes høje oplagstal med til at understøtte annonceindtægterne.

Samvirke kan også læses digitalt i Coops app og på samvirke.dk. Samvirke.dk er en af danskernes foretrukne hjemmesider med meget godt indhold til den nysgerrige forbruger.

Samvirke udgiver også vinmagasinet Vin & Co. fire gange om året, som også er gratis.

2: Bestyrelsens arbejde

Mange bliver overrasket over at høre, at der står lokale og frivillige kræfter bag Coops butikker, og at vi er valgt af medlemmerne. Her kan I præsentere bestyrelsens medlemmer og fortælle om jeres arbejde, møder, udvalg, aktiviteter m.m. – evt med inspiration i nedenstående

Vores bestyrelse arbejder også på

* at styrke fællesskabet i vores by/lokalområde
* at udvikle vores butik som indkøbssted
* at styrke Coops arbejde med ansvarligt forbrug

Kom gerne med konkrete eksempler eller tilføj jeres egne mærkesager

Valg til bestyrelsen (hvis der er valg senere på årsmødet)

Lidt senere kommer vi til punktet ’Valg til bestyrelsen’. Jeg vil allerede nu nævne, at vi har XX ledige pladser i bestyrelsen, så hvis der er interesserede medlemmer iblandt os i dag, vil jeg kort sige et par ord om bestyrelsesopgaven.

Så kan I overveje, om det er et fællesskab og en arbejdsopgave, som I vil være med i.

Helt kort, så er bestyrelsen en foreningsbestyrelse. Det vil sige, at vores opgaver relaterer sig til medlemsdemokratiet, til medlems- og kundeaktiviteter i og omkring butikken og også til et bredere samarbejde og engagement med lokalområdet og borgerne. I bestyrelsesarbejdet er der rig mulighed for at arbejde med at synliggøre og profilere butikken og Coops værdier og medlemsfordele. Vi arbejder også aktivt med arrangementer/events/aktiviteter, som kommer både butikken og byen til gavn. Derudover stiller vi kandidater op til Coops øverste organ, landsrådet, og stemmer til det årlige landsrådsvalg.

Det er spændende at arbejde i bestyrelsen, vi har det godt sammen, og vi er aktive. Som bestyrelsesmedlem skal man være forberedt på at deltage i både bestyrelsesmøder og praktiske opgaver, på at være synlig repræsentant for Coop og på at indlede og styrke samarbejder på tværs i byen og lokalsamfundet.

Hvis der er nogen interesserede, kan vi tale sammen i pausen, inden punktet med valg til bestyrelsen.

**Medlemsdemokrati og Coops landsråd**
Coop er en demokratisk virksomhed, med aktive bestyrelser over hele landet. For mange af os, er det vores lokale butik, der er omdrejningspunktet for vores engagement i Coop. Det er her, vi primært er aktive og med til at gøre en forskel. Og det er her, vi er med til at gøre en forskel.

Som lokal bestyrelse er vi med til at vælge landsrådet, som er den øverste landsdækkende forsamling og myndighed i Coop, som er med til at sætte retningen for hele Coop. Landsrådet træffer de større strategiske beslutninger, som for eksempel at stifte en bank for medlemmerne (Coop Bank).

100 ud af 126 pladser i Coops landsråd er besat af helt almindelige medlemmer. Alle Coops medlemmer har mulighed for at engagere sig i Coop. Du kan som medlem stille op til landsrådet – det kræver blot, at du går i dialog med din lokale bestyrelse, som så kan indstille og i sidste ende vælge dig som repræsentant.

Vi har brug for kompetente kandidater til landsrådet, der har store ambitioner på vores organisations vegne.

Vil I som bestyrelse fortælle mere om mulighederne for at stille op til landsrådet, så se mere om landsrådsvalg 2023 til sidst i dokumentet**.** Er et af medlemmerne i bestyrelsen valgt til landsrådet kan hun/han med fordel fortælle om arbejdet.

3: Aktiviteter i årets løb

Afhængig af, hvad I som bestyrelse har været en del af, kan I fortælle om nogle af nedenstående

GoCook skaber madglæde og maddannelse
Vores butikker og bestyrelser på tværs af landet har gennem 15 år samarbejdet med skoler over hele landet for at give børn flere og bedre oplevelser i køkkenet.

Coops Skolekontakt er Danmarks største private skoletjeneste og hjælper grundskoler over hele landet med gennemarbejdede materialer om forbrug og madlavning. Den største indsats over for skolerne er GoCook, hvor formålet er at inspirere børn til at lave mad.

Smagekassen

Over 150.000 skoleelever i Danmark arbejdede i efteråret med årets GoCook Smagekasse, der satte klimavenlige retter med kål på menuen. Råvarer og materialer til klimavenlig madlavning blev udleveret med Smagekassen til brug i madkundskab.Hvis jeres butik har været med, så fortæl det. Fortæl også gerne om tilbagemelder fra lærere og elever på skolen. I kan invitere en lærer fra den lokale skole med for at fortælle om klassens oplevelser.

Som medlem er du med til at støtte, at Coop hvert år sender tusindvis af skolebørn fra 4.-7. klasse i skolekøkkenerne med ca. 50 tons gratis råvarer, undervisningsmaterialer og opskrifter. Det kan vi være stolte af.

Aktivitetspuljen støtter stærke lokale fællesskaber og foreningsarbejde

Coop bevilger i år 750.000 kroner til lokale aktiviteter og fællesskaber i og omkring Coops butikker.

Har I fået tilskud fra Aktivitetspuljen, så fortæl om det her. I kan nævne, at der også bruges penge fra budgettet i jeres lokale butik/brugsforening. I kan spørge medlemmerne, om de har gode idéer til aktiviteter, som I kan søge tilskud til

Vores Madfællesskab

Har jeres bestyrelse været med til at stable et madfællesskab eller fællesspisning på benene? Eller vil I høre, om nogle af jeres medlemmer vil være med til at starte et op? Hent evt inspiration i nedenstående

”Vores Madfællesskab” er et koncept, hvor borgerne spiser sammen, og som styrker det lokale fællesskab med det gode måltid og samvær som omdrejningspunkt. Idéen er at invitere borgere med til både at arrangere og afholde fællesspisningen.

Crowdfunding

Coop Crowdfunding er Danmarks største crowdfunding-platform og formidler kontakt mellem Coops 1,9 million medlemmer og danske fødevareproducenter og iværksættere. Med crowdfunding gør vi det nemmere og billigere for producenterne at skaffe penge til at føre deres grønne drømme ud i livet. Samtidig giver det forbrugerne mulighed for at støtte konkrete projekter, som de synes godt om og gerne vil se på hylderne i fremtiden – og samtidig få en belønning eller en god rente.

Ved at støtte et projekt kan du være med til at gøre en forskel. Coop Crowdfunding er kendt for sit fødevarefokus, men har de seneste år åbnet op for, at også nonfood-producenter kan crowdfunde grønne og bæredygtige tiltag.

Coop Crowdfunding fik i 2022 ca 6000 nye aktive brugere. I alt benyttede 192 virksomheder Coop Crowdfunding til enten at rejse kapital eller sælge deres produkter i Crowdfundings webshop. Coop Crowdfunding fik næsten 6000 nye brugere og de rewardbaserede crowdfunding projekter solgte hele 37.7739 rewards. Samlet set blev hele 69 procent af de lancerede projekter på hjemmesiden finansieret.

Flere af Coops leverandører og butikker valgte at lave låneprojekter, hvor de lånte penge af deres kunder gennem Coop Crowdfunding. Det er fortsat meget populært. Thise rejste 1 mio kr. på 22 timer til udfasning af Soya mens Kalundborg Brugsforening lånte 2.3 mio kr fra 224 af deres medlemmer til en rente på 3,5 procent.

Det viser, at danskerne gerne vil engagere sig i fødevarebranchen og være med til at bestemme, hvad vi skal spise i fremtiden.

Har du eller nogen i bestyrelsen selv konkrete erfaringer med Coop Crowdfunding, har butikken fået et netværkslån fra medlemmerne til nye investeringer gennem Crowdfunding, eller kender I nogle af de lokale producenter, der har fået støtte, så fortæl gerne om det

**Ansvarlighed og klima i Coop**
Noget af det, vi kan være stolte af som medlemsejet virksomhed er, at Coop altid har været bannerfører for ansvarlighed. Vi var de første i verden til at tage økologi ind i dagligvarehandlen. Og vi går forrest i kampen mod farlig kemi, hvor vi gør, hvad vi kan, for at holde problematiske stoffer væk fra hylderne.

I Coop arbejder vi hver dag for at være Danmarks mest ansvarlige dagligvarevirksomhed, og vi har meget at være stolte af.

Vi har en meget ambitiøs klimastrategi, der skal gøre Coop klimapositiv i 2030 og allerede i 2025 reducere vores CO2-udledninger fra Coops drift med 75 procent. Vi vil også bidrage til at sænke CO2-udledningen fra leverandører, transportører og forbrugere med mere end en million tons om året.

Har jeres butik gjort en ekstraordinær indsats for at reducere CO2 (nye anlæg, andre rutiner, solceller m.m.) – eller har I fx arbejdet med at reducere madspild? Så fortæl butikkens medlemmer om det

4: Fremtidens Coop & Coop FordelsKonto

Med lanceringen af den nye strategi, ”Fremtidens Coop” gennemfører Coop Danmark – som modsvar på krisen – i 2023 historiske forandringer og forenklinger af organisationen. Strategien indebærer etablering af Danmarks største supermarkedskæde. Navnet bliver helt enkelt: Coop – navnet på koncernen, på varerne, på appen og nu på butikkerne.

Coop bliver Danmarks største supermarkedskæde og kommer til at bestå af de største butikker fra Kvickly, SuperBrugsen og Irma. De første butikker i den nye kæde ’Coop’ åbner efter sommerferien i år.

Med den nye struktur går Coop fra at have haft 8 kæder til at have 3:

1. Coop
2. 365discount
3. Brugsen

Dagli’Brugsen bliver til Brugsen

De lokale butikker i Dagli`Brugsen – og de butikker, der ikke skal være med i Coop-kæden - skifter navn til Brugsen, og vil blive drevet med størst mulig lokal frihed. Brugsen er hjertet af Coop-familien og skal have de bedste muligheder for også at være det lokale samlingssted i fremtiden.

Dagli’Brugsen behøver ikke længere forstavelsen Dagli’, når SuperBrugsen skifter navn til ’Coop’. Det nye navn giver kæden mulighed for at markere en frisk start med mere lokal tilpasning. For at understrege dét, får hver butik sit bynavn med på skiltet.

Irma lukker som kæde

Udvalgte Irma-varer vil fortsat føres i Coops butikker. Ud af de 65 Irma-butikker bliver 28 til 365, de 9 største bliver til Coop, 11 bliver til Brugsen og 17 butikker lukker helt. De første lukker i uge 10, resten ombygges i løbet af 2023.

Coop.dk MAD indstiller driften og er ved udgangen af februar 2023 lukket helt.

Coop PrimeKonto bliver til Coop FordelsKonto

Som led i den nye strategi ændres Coops bonusprogram og Coop PrimeKonto bliver til Coop FordelsKonto.

Fra den 1. maj i år får medlemmer ikke længere 1% bonus på det samlede køb, men opsparer i stedet 1% bonus på en række af Coops egne varemærker.

Øvrige fordele som personlige tilbud, medlemstilbud, Samvirke m.m. fortsætter uden ændringer.

1% bonus optjenes på: Coop, X-tra, 365 Økologi, Minirisk, Irmas Hverdag, Irmas, Thise, Thise&Ko, Änglamark, Jackpot, Cottonfield, Friends og ‘Smag forskellen’.

Coop FordelsKonto fortsætter som medlemmernes egen Coop-konto, hvor de ved at indsætte et beløb hver måned får mulighed for at få op til 15% bonus på en række af Coops varemærker. Samtidig sænkes minimumsbeløbet fra 1000 kr. til 100 kr.

Coop FordelsKonto vil fokusere på dagligvarer. Der vil derfor ikke længere være adgang til TV2 Play, Mofibo m.v.

Coop PrimeKonto lukker den 30. april. I løbet af april kan man tilmelde sig den nye FordelsKonto, og det er også i løbet af april, at man skal acceptere nye vilkår til FordelsKonto. Ellers stopper den automatiske overførsel per 30. april, når Prime lukker. De penge man evt. har stående i PrimeKonto boblen bliver stående og kan fortsat bruges, også efter 1. maj – så er det blot en e-penge konto. Hvis den skal konverteres til en Coop FordelsKonto, skal man altså tilmelde sig det nye program ved at give aktivt samtykke via app'en (fra den 1. april).

5: Værdier i vores arbejde og fremtidsplaner

Fortæl: Hvad har vi særligt fokus på i øjeblikket i butikken og bestyrelsen? Hvad sker der i bestyrelsen i den kommende tid?

6: Dialog med medlemmerne

Vi vil i bestyrelsen rigtig gerne høre, hvad I som medlemmer mener om vores indsats og om butikken. Som bestyrelse er vi valgt til at være jeres repræsentanter, og jo mere input vi får fra jer, jo mere kan vi være opmærksomme på, hvordan vi varetager jeres interesser som medejere.

Hvis du har en konkret idé til en aktivitet i butikken, brænder for en sag eller et samarbejde omkring lokale fællesskaber eller råvarer til gavn for vores lokalsamfund, så kontakt os gerne til en snak.

Her kan I fortælle om et konkret projekt, bestyrelsen vil arbejde på i den kommende tid, eller hvis I har aktiviteter, som I har brug for frivillige hænder til

Vi vil gerne engagere endnu flere i fællesskaber, som baner vejen for en bedre og mere bæredygtig hverdag. Også selv om det ikke er alle, der har lyst til at sidde i en bestyrelse. Der er masser af muligheder for at være med på andre og mere uforpligtende måder.

Coop landsråd

Landsrådet er Coops øverste myndighed og

* varetager medlemmernes interesser i forhold til de selskaber, Coop driver
* vælger Coops formand og de andre medlemmer af Coops øverste bestyrelse
* er i dialog med Coops daglige ledelse
* diskuterer ansvarlighed, forening og forretning
* godkender Coops regnskab og ændringer af foreningens vedtægter
* behandler forslag fra lokale bestyrelser

I efteråret 2023 er der valg til landsrådet. Vi har brug for kompetente medlemmer, der har store ambitioner på vores organisations vegne til at stille op.

**3 gode grunde til at stille op**

* Du får indflydelse og vælger blandt andet Coops øverste bestyrelse
* Du får et unikt landsdækkende netværk
* Du får ny viden og erfaring, som du kan bruge personligt og professionelt

Hvis du synes landsrådet lyder interessant, og måske kunne have lyst til at stille op, så tag endelig fat i os i din lokale bestyrelse.